ไทยประกันชีวิตตะลุย ดันเบี้ย1.7หมื่นล้าน
ไทยประกันชีวิตบุกหนัก ปีนี้ดันเบี้ยใหม่โต 35% เน้นธีมร่วมเป็นหุ้นส่วนชีวิตลูกค้า
24 ก.พ. 2558

ไทยประกันชีวิตบุกหนัก ปีนี้ดันเบี้ยใหม่โต 35% เน้นธีมร่วมเป็นหุ้นส่วนชีวิตลูกค้า
นายอภิรักษ์ ไทพัฒนกุล กรรมการและประธานเจ้าหน้าที่บริหาร บริษัท ไทยประกันชีวิต เปิดเผยว่า ในปีนี้บริษัทตั้งเป้าการเติบโตของเบี้ยรับรายใหม่ไว้ที่ 1.7 หมื่นล้านบาท หรือเติบโต 35% เมื่อเทียบกับปีที่ผ่านมา และคาดว่าจะมีเบี้ยต่ออายุอยู่ประมาณ 86% สำหรับผลการดำเนินงานในปี 2557 บริษัทมีกำไร 4,000 ล้านบาท สูงกว่าที่บริษัทได้คาดการณ์ไว้ ทั้งนี้ในส่วนของเบี้ยรับปีแรกทำได้ 1.24 หมื่นล้านบาท ลดลง 4% และเบี้ยรับรวมทำได้ 6.30 หมื่นล้านบาท เพิ่มขึ้น 15%  
สำหรับกลยุทธ์ที่สำคัญในปีนี้จะเน้นการพัฒนาสินค้าให้สอดคล้องกับช่องทางขาย ซึ่งมีไม่ต่ำกว่า 10 แบบ/ปี โดยใช้แนวคิดเรื่องของ “หุ้นส่วนชีวิต” เป็นตัวทำตลาดกับลูกค้า และเน้นหนักผ่านช่องทางตัวแทน ช่องทางธนาคารหรือแบงก์แอสชัวรันส์ และช่องทางขายผ่านโทรศัพท์  
อย่างไรก็ตาม บริษัทยังคงให้ความสำคัญกับช่องทางตัวแทนเป็นหลัก เนื่องจากเป็นช่องทางที่เข้าถึงลูกค้าได้ดีที่สุดมากกว่าช่องทางอื่นๆ โดยปีนี้มีแผนเพิ่มตัวแทนใหม่อีก 1.2 หมื่นคน จากปัจจุบันที่มีอยู่ 3 หมื่นคน
นอกจากนี้ บริษัทยังอยู่ระหว่างศึกษารูปแบบการลงทุนในประเทศเพื่อนบ้านแต่ละแห่ง เพื่อรองรับการเปิดเสรีอาเซียนที่กำลังจะมาถึง โดยปีนี้มีแผนที่จะไปเปิดสำนักงานตัวแทนในประเทศพม่าก่อน แต่ในส่วนของประเทศไทยบริษัทจะเริ่มทำตลาดเออีซีกับคนต่างชาติที่เข้ามาทำงานหรืออาศัยอยู่ในไทยก่อน โดยเฉพาะเรื่องของประกันสุขภาพหรือการรักษาพยาบาล ที่ถือได้ว่าไทยมีจุดแข็งและมีประสิทธิภาพในด้านนี้
ทั้งนี้ ล่าสุดยังได้ร่วมเป็นพันธมิตรกับเซเว่นอีเลฟเว่น เพื่อให้บริการรับเงินสินไหมทดแทนได้ที่ร้านเซเว่นอีเลฟเว่นทุกสาขาทั่วประเทศ ซึ่งผู้เอาประกันสามารถรับสินไหมในวงเงินไม่เกิน 1 หมื่นบาท/ราย ที่สำคัญสามารถรับสินไหมทดแทนได้ทุกประเภท ยกเว้นสินไหมมรณกรรม แตกต่างจากบริษัทประกันชีวิตอื่นที่รับเฉพาะสินไหมทดแทนจากประกันอุบัติเหตุ และภายในเดือน มี.ค.นี้ ผู้เอาประกันยังสามารถชำระเบี้ยประกันผ่านร้านเซเว่นอีเลฟเว่น ในวงเงินไม่เกิน 3 หมื่นบาทต่อกรมธรรม์ได้อีกด้วย ถือได้ว่าเป็นอีกช่องทางหนึ่งที่จะเพิ่มความสะดวกให้กับลูกค้า